Kosekroken

Kosekroken, opprinnelig kalt I kosekroken, var den første norske programserien for barn som ble sendt på NRK Fjernsynet. Blant programlederne var Helge Sverre Nesheim og Ragne Tangen. Programmene ble sendt fra 16. september 1960 til 28. august 1970. Mange av programmene var rene dukketeaterforestillinger.

Seriens programmer ble fra høsten 1960 sendt fredager klokken 18.00 til 18.20. Kosekroken var det eneste barneprogrammet på norsk fjernsyn inntil NRK satte programmet Tirsdagsbarnetimen på sendeskjemaet i 1961, og i 1963 startet Eventyrstund på søndags ettermiddag.
De enkeltstående episodene i Kosekroken-serien ble gjestet av blant andre Alf Prøysen, Randi Borch, Ingebrigt Davik, Kirsten Langbo og Ragnhild Knagenhjelm. Noen programmer ble ledet av Helge Sverre Nesheim. I 1969 hadde Nesheims programmer fellestittelen Lek og moro, og gikk ut på at Nesheim og en gruppe barn ble filmet i et tomt studio mens de lekte sangleker. En annen som ledet flere av episodene opp gjennom årene, var Fredrik W. Ilboe (født 1898). Ilboes programmer var som regel fortellinger fra «gamle dager», som for eksempel to episoder der han fortalte om seilskutetiden.I noen av seriens programmer figurerte også «tante Ragne» (spilt av Ragne Tangen), «vaktmesteren» (Svein Byhring) og «postmannen» (Ulf Wengård).Avdelingssjefen som var ansvarlig for NRKs satsing på barne-TV var Lauritz Johnson.
I 1962 startet NRK å sende innslag med dukkene Pernille og Mr. Nelson. Senere ble programmene om Kanutten og Romeo Clive introdusert, med Anne-Cath Vestly og Alf Prøysen i hovedrollene.
I juni 1970 hadde et annet TV-program kalt «Lykkehjulet» introduserte konseptet Renholdspolitiet. Dette var et initiativ fra Det Kongelige Selskap for Norges Vel, og formålet var å gjennomføre en fellesdugnad om å rydde opp i nærmiljøet ved å plukke søppel og lignende. Den 16. juli 1970 ble et helt program i Kosekroken viet dette konseptet, som også hadde fått sin egen sang. I dette Kosekroken-programmet hadde Ragne Tangen samtaler med musen Nikodemus, som var en hånddukke spilt av Rigmor Lange og som til vanlig var et fast innslag i «Lykkehjulet». Gjester i studio var en gruppe barn som deltok i ryddeaksjonen mens de var på ferie på Bogstad Camping i Oslo. I likhet med programleder Ragne Tangen og hånddukken Nikodemus bar de armbind med påskriften Renholdspoliti, og barn som så på ble oppfordret til å skrive til Selskapet for Norges Vel for å få tilsendt slike armbind, legitimasjonskort og luer. Under sendingen 16. juli 1970 ringte «tante Ragne» opp generalsekretæren i Selskapet for Norges Vel, som anslå at de totalt hadde distribuert over 12000 armbind så langt, via post og på messe på Sjølystsenteret. Selve konseptet Renholdspolitiet kan for øvrig minne om flere senere dugnadsprosjekter som Miljødetektivene og Oslos kommunale prosjekt Rusken.
Den siste episoden i serien gikk fredag 28. august 1970, og Vibeke Sæther forklarte da titterne om ny-satsingen fra NRK, der man heretter hver dag i uken ville få egne barneprogram.


== Seriens programmer (utvalg) ==
NRK har digitalisert og publisert på sine nettsider en rekke av programmene fra Kosekroken:. I 1968 bar mange av programmene tittelen Dyrene våre. Disse programmene ble ledet av Veslemøy Haslund, og i hvert av dem var det utvalgte dyr som var tema. Ellers var mange av episodene rene dukketeaterforestillinger. 

08.09.1967 Marius, Petter og Primadonnaen Marionetteteater med dukker av Tone Bergli.
15.09.1967 Gatemusikantene Marionetteteater om dukkene Marius og Petter, med dukker av Tone Bergli.
22.09.1967 Trylleknappen Lurius Marionetteteater med dukker av Tone Bergli. Dukkespillere: Tone Bergli, Lisa Jacobsen, Mona Wiig, Ragnhild Wang.
29.09.1967 Trylleskogen og Petter Detektiv Marionetteteater, dukker av Tone Bergli.
24.11.1967: Så små som så ... Dukketeater med Bjørg Mykle og Arne Mykle. Musikk: Magne Amdahl. Regi: Ebbe Ording.
01.12.1967: Pusekatt, hvor har du vært? Dukketeater med Bjørg Mykle og Arne Mykle. Musikk: Magne Amdahl. Regi: Ebbe Ording.
12.01.1968: Dyrevennene våre Veslemøy Haslund snakker om marsvin og hamster.
09.02.1968: Dyrene våre Veslemøy Haslund snakker om dyr.
16.02.1968: Dukketeater på loftet Dukketeater med Bjørg Mykle og Arne Mykle.
23.02.1968: Rødhette og ulven, dukketeaterforestilling. Manus: Agnar Mykle. Dukker og kulisser: Jane Mykle.
22.03.1968: Dyrene våre Veslemøy Haslund snakker om mus og hamster.
12.04.1968 Snehvit redder mor Episoden handler om «mor» spilt av Berit Brænne, som drar på skitur med puddelen «Snehvit».
19.04.1968 Dyrene våre
14.06.1968 Askepott Dukketeater med hånddukker laget av Vibeke Helgesen.
23.08.1968 Du og jeg og vi to I denne episoden møter barna postmesteren (Ulf Wengård), vaktmesteren (Svein Byhring) og tante Ragne (Ragne Tangen), som steker pannekaker og viser film.


== Litteratur ==
Karin Hake (2006). Historien om Barne-TV, barndomsbilder 1960-2005. Universitetsforlaget. 


== Referanser ==


== Eksterne lenker ==
(no) Kosekroken på NRK TV